b'\n_START_ARTICLE_\nKonservatizem\n_START_PARAGRAPH_\nKonservatizem (tudi: Konservativizem; latinsko: conservare = ohraniti) je politi\xc4\x8dna in socialna filozofija, ki promovira ohranitev tradicionalnih institucij ter podpira minimalne in postopne spremembe v dru\xc5\xbebi. Nekateri konservativci sku\xc5\xa1ajo ohraniti stvari v enakem stanju, poudarjajo stabilnost in kontinuiteto; medtem ko drugi nasprotujejo modernizmu in i\xc5\xa1\xc4\x8dejo pot nazaj v pretekla stanja. Pojem konservatizem je v politi\xc4\x8dnem kontekstu prvi\xc4\x8d uporabil Fran\xc3\xa7ois-Ren\xc3\xa9 de Chateaubriand leta 1819 (po Francoski revoluciji), odtlej pa je bil uporabljan kot opis \xc5\xa1tevilnih razli\xc4\x8dic politi\xc4\x8dnih pogledov.\xc2\xa0\xc2\xbbKaj je konservatizem? Ali ne gre za oklepanje na staro in preizku\xc5\xa1eno proti novemu in nepreizku\xc5\xa1enemu?\xc2\xab\xc2\xa0(Abraham Lincoln)_NEWLINE_Konservativne politi\xc4\x8dne stranke so sicer prisotne v \xc5\xa1tevilnih dr\xc5\xbeavah. Med drugimi so to: Liberalna demokratska stranka Japonske, Republikanska stranka (ZDA), Konservativna stranka (Zdru\xc5\xbeeno kraljestvo), Liberalna stranka v Avstraliji, Kuomintang Kitajske (Tajvan), Konservativna stranka Kanade, pakistanska Muslimanska liga, stranka Bharatiya Janata (Indija).'